巖間宴坐
作者：舒岳祥
朝代：宋

paragraphs: 蛩泣草根露，鶴鳴松頂風。
標格既有異，音韻那能同。
我家水石村，圓月出中峯。
樵子時往還，野客多仙蹤。
杳杳林表磬，冥冥巖下鐘。
霧重時作雨，衣翠濕重重。
孔竅明似藕，肌骨通玲瓏。
巖花時嗅馥，掩冉紛青紅。
萬葉互戛擊，琴瑟間笙鏞。
我當大悶時，一嘯來清風。
鳳鳴相應和，龍吟諧律筒。
竅竹去其節，清響合商宮。
累黍以爲律，旋變爲無窮。
仙人授刀尺，度數合纖洪。
此訣留巖石，千古蒼苔封。